Pskov

Pskov ( [psˈkof]) om Venäman lidn da lidnümbrik valdkundan lodehes. Se om Pskovan agjan administrativine keskuz da kaikiš suremb lidn, mugažo om Pskovan rajonan keskuseks (ei mülü rajonha).
Istorii.
Eländpunkt mainitase ezmäižen kerdan Lavrentijan aigkirjas kuti "Pleskov" () i "Pskov" lidnan statusanke vl 903. Nimitihe jogen mödhe. Pskovan lidnuz oli vižrenghaižeks, koume rengast oma kaičenus tähäsai.
Vozil 1348−1510 Pskov oli ripmatoman Pskovan Tazovaldkundan pälidnaks. Oli Venäman ühteks kaikiš järedambiš da znamasižembiš lidnoišpäi edel Piterin alusenpanendad.
Geografijan andmused.
Lidn sijadase agjan lodehen suves, seižub Pskovanjogen () da Sur'-jogen molembil randoil niiden ühthejoksmusen sijas. Istorine keskuz levigandeb 47 metrad ü.m.t. keskmäižel korktusel, 16 kilometras Sur'-jogen lanktendan sijaspäi Pskovanjärvhe. Sijadase 278 kilometras avtoteidme Piterišpäi, matkad Moskvhasai om 743 kilometrad.
Klimat om ven kontinentaline valdmeren valatoitusenke. Voden keskmäine lämuz om +5,8 C°, kezakun-elokun +15,8..+18,3 C°, tal'vkun-uhokun −3,8..−5,7 C°. Ekstremumad oma −40,6 C° (tal'vku, viluku) i +35,7 C° (heinku, eloku). Kezaaigan minimum om −0,1 C° (kezaku), tal'vaigan maksimum om +12,4 C° (tal'vku). Ei voi panda halad heinkus-elokus (elokun minimum om +1,3 C°). Paneb sadegid 702 mm vodes, enamba kezakus-elokus (76..94 mm kus), vähemba uhokus-sulakus (33..37 mm kus). Kun keskmäine relätivine nepsuz vajehtase 65..75 % röunoiš keväz'kus-heinkus, 85..90 % redukus-uhokus.
Tobmuz.
Pskov om lidnümbrikon üks'jäižeks eländpunktaks, jagase nell'toštkümneks nomeruidud ohjanduzlidnanlaptaks. Lidnan röunoiden piduz om läz 50 km.
Käskusenandai tobmuz om Lidnan Dum. Kaik eläjad änestuzoiktusenke valitas sen 25 ezitajad videks vodeks. Lugetihe Duman ezimest lidnan pämeheks vn 2022 sügüzehesai. Järgenduseližed valičendad Dumha oliba vl 2017.
Radonoigendai tobmuz om Lidnan administracii, se iče taričeb ičeze strukturad Dumale vahvištamha. Dum valiči administracijan pämest ende, se radnikuz om tühjitadud vn 2022 sügüzespäi, velgused oma sirtud lidnan pämehele (). Jäl'gmäine Administracijan pämez' om Boris Jolkin (kül'mku 2021 — kül'mku 2022). Edeline lidnan pämez' om Jelena Polonskaja (semendku 2019 — sulaku 2022).
Eläjad.
Vn 2010 Venäman rahvahanlugemižen mödhe lidnan eläjiden lugu oli 203 279 ristitud, vn 2021 — 193 082 ristitud. Kaik 209 840 eläjad oli lidnas vl 2017. Kaikiš suremb lidnan ristitišt oli 209 tuh. rist. vl 1992 i 210 340 ristitud vl 2020.
Rahvahad (enamba 0,4 % vl 2010): venälaižed — 87,4 %, ukrainalaižed — 1,5 %, vaugedvenälaižed — 0,9 %, armenijalaižed — 0,5 %, toižed rahvahad — 1,6 %, rahvahuden ozutandata — 8,1 %.
Openduz.
Lidnan professionaližen opendusen aluzkundad oma Pskovan agjan čomamahtoiden kolledž N.A. Rimskii-Korsakovan nimed, medkolledž, agrotehnine kolledž, proftehnologijoiden da servisan kolledž, kooperativine tehnikum.
Üks'jäine üläopendusen aluzkund om Pskovan valdkundaline universitet (10 tuh. üläopenikoid vl 2017), se om sätud vn 2010 lopuspäi politehnižen institutan, peduniversitetan, industrialižen tehnikuman i kahten kolledžan ühtištusel. Om toižiden lidnoiden akademijoiden i universitetoiden severt-se filialoid (Moskv, Piter).
Transport.
Avtobusad da taksid oma kundaližeks transportaks lidnas. Kaik 12 sildad ühtenzoittas Sur'-jogen randoid.
Civiline da sodavägiden Pskov-lendimport (vai Ristad, , "PKV / ПСК / ULOO", 110 tuh. passažiroid vl 2022) sijadase kudes kilometras suvipäivnouzmha lidnan istorižes keskusespäi. Se om rahvahidenkeskeiženke statusanke, tehtas reisid Piterihe da Moskvha.